Alates tänasest saavad 2011. aasta rahva ja eluruumide loenduse tööst huvitatud inimesed end  Statistikaameti veebilehel registreerida, et nendega saaks töökonkursi väljakuulutamisel ühendust võtta. Suuremahulised värbamiskonkursid kuulutatakse välja sügisel.  "Rahvaloenduse läbiviimiseks plaanime järk-järgult palgata üle 2400 inimese ja Eesti oludes on tegemist väga suuremahulise värbamisega. Seepärast alustamegi juba varem loendustööst huvitatud inimeste kontaktide kogumist, et töökonkursi väljakuulutamisel saaks nendega otse ühendust võtta," rääkis 2011. aasta rahva ja eluruumide loenduse (REL 2011)  personalijuht Palmi Lindjärv.  Huvi töötada rahvaloendusel piirkonnajuhi, rahvaloendaja või andmetöötluse operaatorina saab registreerida www.REL2011.ee rubriigis "Vabad töökohad". Veebivormil saab märkida huvipakkuva töökoha, tööpiirkonna ja enda kontaktandmed. Konkursi väljakuulutamisel saadetakse registreerunutele e-posti teel meeldetuletus.  Kokku on Statistikaametil REL 2011 läbiviimiseks erinevateks tööperioodideks plaanis värvata üle  2400 inimese: 2200 rahvaloendajat (sh 200 ooteajal loendajat), 132 piirkonnajuhti, 15 ringkonnajuhti ja 90 andmetöötluse operaatorit. Kõik tööpakkumised avaldatakse www.REL2011.ee, samast leiab ka ametikohtade lühikirjeldused ja esitatavad nõuded.  Eestis toimub rahvaloendus tänavu 31. detsembrist järgmise aasta 31. märtsini. Esimese kuu jooksul (31.12.2011-31.01.2012) toimub elektrooniline rahvaloendus ehk e-loendus, kus Eesti alalised  elanikud saavad vastata küsimustikule internetis. Neid, kes e-loendusel ei osale, külastavad perioodil 16. veebruar - 31. märts 2012 rahvaloendajad.  2011. aastal toimub rahvaloendus Eesti alal üheteistkümnendat korda. Varasemad loendused on toimunud 1881., 1897., 1922., 1934., 1941., 1959., 1970., 1979., 1989. ja 2000. aastal. Aastatel 2010 ja 2011 toimuvad rahva ja eluruumide loendused enamikes maailma riikides.    Täpsem teave:    Kristo Mäe  Avalike suhete projektijuht  Teabe  ja levi talitus  Statistikaamet  tel: 625 9370  e-post: kristo.mae@stat.ee